《送张天觉》
宋代·孔平仲

车上不须舞，途穷不须泣。万事倏忽如疾风，莫以乘车轻戴笠。

爱君清，如玉立。爱君直，朱弦急。胆肝磊落贮星斗，意气轩腾脱羁絷。

圣明天子聚群材，下至椽杙犹收拾。况君屡薄青云飞，暂尔低回岂长蛰。

我亦区区有心者，海水期君更注挹。萧萧江路涩，烟濛客帆湿。

惜君又作千里行，欲别还留手重执。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。